Title: ประกาศกรมปศุสัตว์ เรื่อง กำหนดหลักเกณฑ์และเงื่อนไขในการนำเข้าอาหารสัตว์ที่มาจากสัตว์ปีก หรือมีส่วนผสมของสัตว์ปีก หรือผลิตภัณฑ์ที่มาจากสัตว์ปีกที่มีความเสี่ยงต่อโรคไข้หวัดนก พ.ศ. 2560

ประกาศกรมปศุสัตว์

ประกาศกรมปศุสัตว์
เรื่อง
กำหนดหลักเกณฑ์และเงื่อนไขในการนำเข้าอาหารสัตว์ที่มาจากสัตว์ปีก หรือมีส่วนผสมของ
สัตว์ปีกหรือผลิตภัณฑ์ที่มาจากสัตว์ปีกที่มีความเสี่ยงต่อโรคไข้หวัดนก
พ.ศ. ๒๕๖๐[๑]

เพื่อเป็นการป้องกันความเสี่ยงโรคไข้หวัดนกจากการนำเข้าอาหารสัตว์ที่มาจากสัตว์ปีก
หรือมีส่วนผสมของสัตว์ปีก
หรือผลิตภัณฑ์ที่มาจากสัตว์ปีกที่มีความเสี่ยงต่อโรคไข้หวัดนกซึ่งนำเข้าราชอาณาจักร

อาศัยอำนาจตามความในข้อ
๕ แห่งประกาศกระทรวงเกษตรและสหกรณ์ เรื่อง
กำหนดลักษณะและเงื่อนไขของอาหารสัตว์ที่ห้ามนำเข้าซึ่งมีความเสี่ยงต่อโรคไข้หวัดนก
พ.ศ. ๒๕๖๐ อธิบดีกรมปศุสัตว์จึงออกประกาศไว้ ดังต่อไปนี้

ข้อ
๑  ประกาศนี้เรียกว่า ประกาศกรมปศุสัตว์
เรื่อง กำหนดหลักเกณฑ์และเงื่อนไขในการนำเข้าอาหารสัตว์ที่มาจากสัตว์ปีก
หรือมีส่วนผสมของสัตว์ปีก หรือผลิตภัณฑ์ที่มาจากสัตว์ปีกที่มีความเสี่ยงต่อโรคไข้หวัดนก
พ.ศ. ๒๕๖๐

ข้อ
๒  ประกาศฉบับนี้ให้ใช้บังคับตั้งแต่บัดนี้เป็นต้นไป

ข้อ ๓  กำหนดให้อาหารสัตว์ที่มาจากสัตว์ปีก
ดังต่อไปนี้ มีความเสี่ยงต่อโรคไข้หวัดนก
(๑)
เนื้อสัตว์ปีกป่น (Poultry Meal)
(๒)
ผลพลอยได้จากสัตว์ปีกป่น (Poultry By - Products Meal)
(๓)
ขนสัตว์ปีกป่น (Feather Meal)
(๔)
เลือดสัตว์ปีกป่น (Blood Meal)
(๕)
พลาสม่าผง (Plasma Powder)
(๖)
ไข่ผง (Egg Powder)
(๗)
ไขมันจากสัตว์ปีก (Poultry Fats/Oils)
(๘)
สารปรุงแต่งกลิ่นรสที่ได้มาจากสัตว์ปีก (Palatability Enhancers/Flavoring Agent Innards)

ข้อ
๔  อาหารสัตว์ตามข้อ ๓
ต้องได้รับการตรวจรับรองแหล่งผลิตจากกรมปศุสัตว์และให้มีอายุการรับรอง คราวละ ๕ ปี
นับแต่วันที่กรมปศุสัตว์มีหนังสือแจ้งผลการตรวจรับรอง เมื่อพ้นกำหนดอายุการรับรอง
หากผู้นำเข้าอาหารสัตว์ประสงค์จะนำเข้าอาหารสัตว์จากแหล่งผลิตดังกล่าว ต้องจัดให้มีการตรวจสอบและรับรองแหล่งผลิตอาหารสัตว์ดังกล่าวอีกครั้งหนึ่ง
กรณีที่เจ้าหน้าที่กรมปศุสัตว์ยังไม่ได้เดินทางไปตรวจรับรองแหล่งผลิต
ให้อธิบดีกรมปศุสัตว์มีอำนาจสั่งผ่อนผันการนำเข้าอาหารสัตว์จากแหล่งผลิตนั้นได้
โดยให้ใช้หนังสือรับรองสุขภาพ (Certificate of Health) ที่รับรองโดยหน่วยงานราชการที่รับผิดชอบของประเทศผู้ผลิตนั้นประกอบการนำเข้าทุกครั้ง
จนกว่ากรมปศุสัตว์จะให้การรับรองตามวรรคหนึ่ง และการผ่อนผันดังกล่าวจะสิ้นสุดเมื่อแหล่งผลิตนั้นได้รับการตรวจรับรองจากเจ้าหน้าที่ของกรมปศุสัตว์หรืออธิบดีกรมปศุสัตว์จะสั่งระงับการผ่อนผัน

ข้อ
๕  อาหารสัตว์ตามข้อ ๓
ต้องมีหนังสือรับรองสุขภาพ (Certificate of Health) โดยเป็นไปตามเงื่อนไขการนำเข้า (Requirement) ที่ประเทศไทยและประเทศคู่ค้าตกลงกันเรียบร้อยแล้วในระหว่างการเจรจาให้ใช้หนังสือรับรองสุขภาพ
(Certificate of Health) แบบเดิมโดยอนุโลม

ประกาศ ณ วันที่ ๒๕
กรกฎาคม พ.ศ. ๒๕๖๐
อภัย  สุทธิสังข์
อธิบดีกรมปศุสัตว์

พรวิภา/ภวรรณตรี/จัดทำ
๗ สิงหาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๑๙๘ ง/หน้า ๓๒/๓ สิงหาคม ๒๕๖๐